b'\n_START_ARTICLE_\nMiguel Calatayud Cerd\xc3\xa1n\n_START_SECTION_\nObra\n_START_PARAGRAPH_\nMiguel Calatayud va comen\xc3\xa7ar la seva carrera en els anys 70 com a il\xc2\xb7lustrador per a la revista Trinca, on signa les s\xc3\xa8ries Peter Petrake i Los doce trabajos de H\xc3\xa9rcules, que mostren, segons Mariano Ayuso i Antonio Lara, uns dibuixos bell\xc3\xadssims de colorit excepcional i una suprema eleg\xc3\xa0ncia, m\xc3\xa9s emparentats "amb la il\xc2\xb7lustraci\xc3\xb3 infantil que amb altres dominis gr\xc3\xa0fics." A aquesta etapa pertany tamb\xc3\xa9 "S\xc3\xb3c l\'aire"._NEWLINE_Durant els anys 80 va ser un dels m\xc3\xa9s destacats representants de l\'anomenada "l\xc3\xadnia clara valenciana", juntament amb Daniel Torres, Mique Beltr\xc3\xa1n, Micharmut i Sento. El cr\xc3\xadtic Jes\xc3\xbas Cuadrado el va definir una deliciosa blasf\xc3\xa8mia en l\'erm cutre del mapa mentider del nostre gr\xc3\xa0fit._NEWLINE_Il\xc2\xb7lustra, l\'any 1984, per al Club Juvenil del Mont de pietat i Caixa d\'Estalvis de Sevilla, tots els cromos de l\'\xc3\xa0lbum Dos leyendas de B\xc3\xa9cquer._NEWLINE_Va passar posteriorment a ser reconegut per la il\xc2\xb7lustraci\xc3\xb3 d\'obres de literatura infantil, especialment les m\xc3\xa9s atrevides, com les de Miquel Obiols, Carles Cano Peir\xc3\xb3, Josep Lozano i Miquel Desclot, entre altres. La seua dedicaci\xc3\xb3 a il\xc2\xb7lustrar literatura infantil i juvenil, aix\xc3\xad com \xc3\xa0lbums il\xc2\xb7lustrats, tant en castell\xc3\xa0 com en catal\xc3\xa0, l\'han situat com un autor molt significatiu en aquest sector. _NEWLINE_Amb El pie frito va guanyar en 1998 el premi a la millor obra del Sal\xc3\xb3 Internacional del C\xc3\xb2mic de Barcelona._NEWLINE_Al nou segle, es va convertir en el director d\'art de la col\xc2\xb7lecci\xc3\xb3 d\'\xc3\xa0lbums il\xc2\xb7lustrats "Di\xc3\xa1logo Infantil" de l\'Editorial Di\xc3\xa0leg, especialitzada en llibres de filosofia i on es dedica a la recerca de nous autors. En aquesta col\xc2\xb7lecci\xc3\xb3, a m\xc3\xa9s, va il\xc2\xb7lustrar els t\xc3\xadtols El bosque de mi abecedario, libro de poemas de Pedro Villar, i Tres viajes amb textos de Jordi Botella. Va participar tamb\xc3\xa9 en els \xc3\xa0lbums col\xc2\xb7lectius d\'historietes Tapa Roja (2004) i Lanza en astillero (2005) d\'Ediciones Sinsentido._NEWLINE_Va ser el comissari de les exposicions "Animales en su tinta" i "Originales para cinco rondallas" dins del II Sal\xc3\xb3 del Llibre Infantil Il\xc2\xb7lustrat Ciutat d\'Alacant._NEWLINE_Es realitza una exposici\xc3\xb3 sobre la seva obra a la Sala Parpall\xc3\xb3 de la Diputaci\xc3\xb3 de Val\xc3\xa8ncia d\'abril a juny de 1995_NEWLINE_El curs 2016-2017 la Biblioteca Valenciana elegeix una de les creacions exposades a la seua seu, com a imatge per a la campanya de promoci\xc3\xb3 de la lectura._NEWLINE_La primera edici\xc3\xb3 de "Baba Kamo. Festival i fira del llibre il\xc2\xb7lustrat", celebrada a Val\xc3\xa8ncia el 2018, adopta aquest nom en reconeixement de l\'obra Kembo. Incidente en la pista del circo Medrano, (Kalandraka, 2009), escrita por Carlos P\xc3\xa9rez i il\xc2\xb7lustrada per Miguel Calatayud treball pel qual va mer\xc3\xa9ixer el Premio Nacional de Ilustraci\xc3\xb3n.\n_START_SECTION_\nPremis\n_START_PARAGRAPH_\nHa obtingut els premis m\xc3\xa9s prestigiosos del seu sector d\'il\xc2\xb7lustraci\xc3\xb3, com el Lazarillo d\'il\xc2\xb7lustraci\xc3\xb3 (1974, per Contes de l\'any 2100) i tres vegades el Nacional d\'il\xc2\xb7lustraci\xc3\xb3 (el 1989 per Una de indios y otras historias, el 1992 per Libro de las M\'Alicias i el 2008 pel conjunt de la seua obra). _NEWLINE_L\'any 2000 va ser candidat per Espanya al Premi Hans Cristian Andersen.'